Document ID: 32012R1183

REGULAMENTUL (UE) NR. 1183/2012 AL COMISIEI
din 30 noiembrie 2012
de modificare și rectificare a Regulamentului (UE) nr. 10/2011 privind materialele și obiectele din plastic destinate să vină în contact cu produsele alimentare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
Având în vedere Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produsele alimentare și de abrogare a Directivelor 80/590/CEE și 89/109/CEE (1), în special articolul 5 alineatul (1) literele (a) și (e), articolul 11 alineatul (3) și articolul 12 alineatul (6),
întrucât:
(1)
Regulamentul (UE) nr. 10/2011 al Comisiei din 14 ianuarie 2011 privind materialele și obiectele din plastic destinate să vină în contact cu produsele alimentare (2) stabilește o listă a Uniunii cu monomeri, alte materii prime și aditivi care pot fi utilizați în fabricarea materialelor și obiectelor din plastic. Recent, Autoritatea Europeană pentru Siguranța Alimentară („autoritatea”) a emis avize științifice favorabile pentru alte substanțe, care ar trebui adăugate la lista actuală.
(2)
Pentru anumite alte substanțe, restricțiile și/sau specificațiile stabilite deja la nivelul UE ar trebui modificate pe baza unui nou aviz științific favorabil emis de autoritate.
(3)
Prin urmare, anexa I la Regulamentul (UE) nr. 10/2011 ar trebui modificată în consecință.
(4)
Substanța cu numărul MCA 257 și denumirea dipropilenglicol este autorizată pentru a fi utilizată ca aditiv în materiale plastice în tabelul 1 din anexa I la Regulamentul (UE) nr. 10/2011 și este menționată cu nr. CAS 0000110-98-5. În Directiva 2002/72/CE a Comisiei din 6 august 2002 privind materialele și obiectele din material plastic destinate să vină în contact cu produsele alimentare (3), această substanță a fost menționată cu nr. CAS 0025265-71-8. Trimiterea respectivă a fost eliminată la data intrării în vigoare a Regulamentului (UE) nr. 10/2011, care înlocuiește Directiva 2002/72/CE, deoarece a fost considerată inutilă. Cu toate acestea, ținând seama de faptul că nr. CAS 0025265-71-8 se referă la amestecul de izomeri utilizat în comerț și nu la substanța pură, acesta ar trebui să fie reintrodus în Regulamentul (UE) nr. 10/2011. Nr. CAS 0000110-98-5 ar trebui să rămână în tabelul 1.
(5)
Conformitatea cu observația nr. 4 din tabelul 3 din anexa I la Regulamentul (UE) nr. 10/2011 oferă o trimitere ambiguă la simulantul D, deși se intenționează trimiterea la simulantul D2. Prin urmare, observația nr. 4 ar trebui să se refere la simulantul D2.
(6)
Prin urmare, anexa I la Regulamentul (UE) nr. 10/2011 ar trebui rectificată în consecință.
(7)
În vederea limitării sarcinilor administrative care revin operatorilor economici, materialele și obiectele din plastic care au fost introduse pe piață în mod legal pe baza cerințelor prevăzute în Regulamentul (UE) nr. 10/2011 și care nu sunt în conformitate cu dispozițiile prezentului regulament ar trebui să poată fi introduse pe piață până la un an de la intrarea în vigoare a prezentului regulament. Ele ar trebui să poată să rămână pe piață până la epuizarea stocurilor.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa I la Regulamentul (UE) nr. 10/2011 se modifică în conformitate cu anexa la prezentul regulament.
Articolul 2
Materialele și obiectele din plastic care au fost introduse pe piață în mod legal înainte de 1 ianuarie 2013 și care nu sunt în conformitate cu dispozițiile prezentului regulament pot continua să fie introduse pe piață până la 1 ianuarie 2014. Materialele și obiectele din plastic respective pot rămâne pe piață până la epuizarea stocurilor.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2012.

Labels: 3
0
1
17